ધુરંધર જ્યારે ૯૦ના દસકાના મ્યુઝિકની નુક્તેચીની કરે છે ત્યારે જાણીતા પ્રોડ્યુસર-ડિરેક્ટર મહેશ ભટ્ટ એ સમયગાળાને પણ હિન્દી ફિલ્મ-ઇન્ડસ્ટ્રી માટે મહત્વનો ગણાવે છે. મહેશ ભટ્ટ કહે છે, ‘ખરાબ કાંઈ મળે તો જ સારાની કિંમત થાય. એ સમયે બૉલીવુડનું મ્યુઝિક ખરાબ હતું, પણ આ એ સમયગાળો છે જ્યારે ક્લાસિકલ ટૉપ પર હતું. ગઝલનું ફીલ્ડ જુઓ; જગજિત સિંહ, પંકજ ઉધાસ, તલત અઝીઝ જેવા ગઝલસિંગરનો એ ગોલ્ડન પિરિયડ હતો. ૯૦ના સમય પછી બન્યું એવું કે ગઝલને બદલે સૂફીને બૉલીવુડમાં એન્ટ્રી મળી અને મ્યુઝિકમાં નવી ફ્લેવર ઉમેરાઈ. બે અલગ-અલગ મ્યુઝિકનું ફ્યુઝન પણ છેલ્લા દસકામાં જ બન્યું છે. મ્યુઝિક દરેક સમયગાળામાંથી પસાર થઈને વધુ ઉત્તમ થતું હોય છે એવું કહી શકાય. આજનો સમય જો અત્યંત સારો હોય તો એનો અર્થ એ થયો કે અગાઉના ખરાબ સમયમાંથી મ્યુઝિક-ડિરેક્ટર એ શીખ્યા કે કેવું મ્યુઝિક આપવાથી બદનામી થાય છે. આજે કૉમ્પિટિશનનો સમય છે. અગાઉ આવી કૉમ્પિટિશન ક્યારેય નહોતી એટલે કોઈને બદનામી કે નિષ્ફળતા જોઈતી નથી અને સારી વાત એ છે કે બધાને ખબર છે કે મેલડિયસ મ્યુઝિક એવરગ્રીન છે એટલે મૅજોરિટી બધા એ મેલડિયસ ટ્રૅક પર વધુ ચાલે છે.’